KIRJALLINEN KYSYMYS E-1239/01

esittäjä(t): Graham Watson (ELDR) komissiolle

(26. huhtikuuta 2001)

Aihe: Uusien autojen jakelu

Nykyisiä uusien autojen jakelua koskevia sääntöjä (ns. ryhmäpoikkeukset) tarkistetaan paraikaa. Millä toimilla valmistajia voitaisiin estää sääntelemästä tiukemmin markkinoitansa, kunnes tarkistetut säännöt tulevat voimaan? Onko komissiolla tietoa siitä, että valmistajat olisivat jo menetelleet näin?

Mario Montin komission puolesta antama vastaus

(12. kesäkuuta 2001)

Arvoisan parlamentin jäsenen kysymys koskee sitä, että autonvalmistajat ottavat markkinansa tiukemmin hallintaansa. Komissio olettaa, että arvoisa parlamentin jäsen tarkoittaa niitä autonvalmistajia, jotka ovat alkaneet suosia valmistajan suoraan omistamia jakelupisteitä franchising-toimintaan perustuvan jälleenmyyntiverkoston sijasta.

Komissio haluaisi tässä yhteydessä korostaa, että perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annetussa ryhmäpoikkeussäännöksiä koskevassa komission asetuksessa (EY) N:o 1475/95(1) ei säädetä, mitä käytettävissä olevista laillisista myyntitavoista yritys voi käyttää. Asetuksessa säädetään ainoastaan, että autonvalmistajan, joka käyttää myyntiin yksinomaista ja valikoivaa jakeluverkostoa, on noudatettava tiettyjä sääntöjä. Asetuksen säännökset, joilla jälleenmyyjää suojataan sopimuksen ennenaikaiselta purkamiselta, on tarkoitettu lähinnä tasapainottamaan valmistajan suurta valtaa jälleenmyyjien kautta toimivassa yksinomaisessa ja valikoivassa jakelujärjestelmässä. Säännösten tavoitteena ei ole suosia jälleenmyyntiverkostoa suoran myyntiverkoston sijasta, tai päin vastoin.

Komissio haluaisi korostaa myös, että jälleenmyyntiverkoston uudelleenorganisointi on normaali kaupallinen päätös, jonka täysi oikeutus on tunnustettu asetuksessa. Tärkeimmät jälleenmyyjäsopimuksen purkamista koskevat säännöt esitetään yksittäisissä jälleenmyyjäsopimuksissa, mutta mahdolliset kansallisen lainsäädännön säännökset syrjäyttävät ne. Asetuksen (EY) N:o 1475/95 5 artiklassa tarjotaan lisäsuojaa säätämällä, että valmistajan halutessa purkaa jälleenmyyntisopimus irtisanomisaika on kaksi vuotta tai yksi vuosi, jos jälleenmyyntiverkosto on organisoitava uudelleen. Asetuksen mukaisesti riitatapauksessa voidaan turvautua ulkopuoliseen asiantuntijaan tai sovittelijaan sen kuitenkaan rajoittamatta oikeutta viedä riita kansalliseen tuomioistuimeen.

Komissio on pannut merkille, että useat autonvalmistajat ovat viime vuosina organisoineet uudelleen jälleenmyyntiverkostonsa, ja on tietoinen, että DaimlerChrysler uudelleenorganisoi parhaillaan Yhdistyneen kuningaskunnan jakeluverkostoaan. Vaikka uudelleenorganisoinnissa näyttäisi useimmiten olevan kysymys pelkästään nykyisten rajoitettujen myyntialueiden sulauttamisesta ja siitä johtuvasta jälleenmyyntisopimusten purkamisesta, komissio on ymmärtänyt, että DaimlerChrysler aikoo ottaa Mercedesin myynnin ja markkinoinnin suoraan hallintaansa useilla suurkaupunkialueilla.

Komissio on tietoinen myös siitä, että jotkut Yhdistyneen kuningaskunnan Mercedes-jälleenmyyjistä ovat haastaneet DaimlerChryslerin oikeuteen Yhdistyneessä kuningaskunnassa väittäen tämän syyllistyneen sopimusrikkomukseen. Vaikka Yhdistyneen kuningaskunnan tuomioistuimilla on tarvittavat oikeudelliset valtuudet soveltaa tarvittaessa asetusta, komissio vastaa mielellään kaikkiin Yhdistyneen kuningaskunnan tuomarien kysymyksiin asetuksen tulkinnoista, kuten yhteistyötä kansallisten tuomioistuimen kanssa koskevassa tiedonannossa todetaan(2).

(1) EYVL L 145, 29.6.1995. Komissio antoi asetuksen (EY) N:o 1475/95 arviointia koskevan kertomuksen 15. marraskuuta 2000. Raportti on saatavilla Internet-osoitteessa:http://europa.eu.int/comm/competition/car_sector/distribution/eval_reg_1475_95/report/

report.

(2) EYVL C 39, 13.2.1993.